Nariadenie Rady (ES) č. 1445/2003
z 21. januára 2003
týkajúce sa vývozu určitých výrobkov z ocele z Rumunska do spoločenstva pre obdobie odo dňa nadobudnutia účinnosti tohto nariadenia do dňa vstupu Rumunska do Európskej únie (rozšírenie systému dvojitej kontroly)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 133,
so zreteľom na návrh Komisie,
keďže:
(1) Európska dohoda o pridružení uzatvorená medzi Európskymi spoločenstvami a ich členskými štátmi na strane jednej a Rumunskom na strane druhej [1] nadobudla platnosť 1. februára 1995;
(2) zmluvné strany sa dohodli podľa rozhodnutia Asociačnej rady č. 1/2003 [2] rozšíriť systém dvojitej kontroly znovu zavedený rozhodnutím č. 3/2002 [3] na obdobie odo dňa nadobudnutia účinnosti tohto nariadenia do dňa vstupu Rumunska do Európskej únie;
(3) v dôsledku toho je nutné rozšíriť vykonávaciu právnu úpravu spoločenstva zavedenú nariadením Rady (ES) č. 1499/2002 z 20. júna 2002, ktorá sa týka vývozu určitých výrobkov z ocele z Rumunska do spoločenstva v období od 1. júla do 31. decembra 2002 (systém dvojitej kontroly) [4],
PRIJALA TOTO NARIADENIE:
Článok 1
Nariadenie (ES) č. 1499/2002 naďalej platí v období odo dňa nadobudnutia účinnosti tohto nariadenia do dňa vstupu Rumunska do Európskej únie v súlade s ustanoveniami rozhodnutia č. 1/2003 Asociačnej rady medzi Európskymi spoločenstvami a ich členskými štátmi na strane jednej a Rumunskom na strane druhej.
Článok 2
Nariadenie (ES) č. 1499/2002 sa v dôsledku toho mení a dopĺňa takto:
1. V názve, preambule a článku 1 ods. 1 nariadenia, odkazy na obdobie "od 1. júla do 31. decembra 2002" sa nahradia odkazmi na obdobie "od 25. augusta 2003 do dňa vstupu Rumunska do Európskej únie".
2. Príloha IV k spomenutému nariadeniu sa nahradí textom uvedeným v prílohe k tomuto nariadeniu.
Článok 3
Tovar odoslaný do spoločenstva od 1. januára 2003 do dňa nadobudnutia účinnosti tohto nariadenia je vylúčený z rámca pôsobnosti tohto nariadenia.
Článok 4
Toto nariadenie nadobúda účinnosť v 10. deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 21. januára 2003